ΓΡΑΠΤΗ ΕΡΩΤΗΣΗ E-1881/98

υποβολή: José García-Margallo y Marfil (PPE) προς την Επιτροπή

(16 Ιουνίου 1998)

Θέμα: MME

Η έκθεση της Επιτροπής προς το Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών σχετικά με το συντονισμό των δραστηριοτήτων υπέρ των μικρομεσαίων επιχειρήσεων (ΜΜΕ) και της βιοτεχνίας (COM(87)610 τελικό), στη σελίδα 59 αναφέρεται συνοπτικώς στα προγράμματα ανάπτυξης εταιτερικών σχέσεων Europartenariat και Interprise που αποσκοπούν στην τόνωση της διεθνούς συνεργασίας μεταξύ των μικρομεσαίων επιχειρήσεων.

Σε ποιο τομέα αναπτύσσουν τις δραστηριότητές τους οι μικρομεσαίες επιχειρήσεις οι οποίες έχουν περισσότερο ωφεληθεί από τα προειρημένα προγράμματα;

Απάντηση του κ. Παπουτσή εξόνόματος της Επιτροπής

(3 Σεπτεμβρίου 1998)

Εκδηλώσεις Europartenariat και Interprise οργανώνονται σε ολόκληρη την Κοινότητα. Αυτό σημαίνει ότι οι φιλοξενούσες περιφέρειες είναι διαφορετικές κάθε φορά και, επομένως, διαφορετική είναι και η έμφαση σε συγκεκριμένους τομείς. Στη Σουηδία και στη Φινλανδία πραγματοποιούνται συχνά εκδηλώσεις που εστιάζονται στη βιομηχανία ξυλείας, ενώ άλλες χώρες μπορεί να εστιάζονται περισσότερο στον κλάδο των μηχανημάτων ή στον κλάδο των υπεράκτιων δραστηριοτήτων. Επομένως, είναι δύσκολο να υποδειχθεί ένας συγκεκριμένος τομέας που είναι ενδεχομένως πιο επιτυχής από άλλους. Αυτό πρέπει να λαμβάνεται υπόψη, αναπόφευκτα, σε σχέση με τις χώρες ή περιφέρειες που συμμετέχουν.

Για παράδειγμα, το 1996, οργανώθηκε μια εκδήλωση Europartenariat στην πόλη Lulea, στη Βόρεια Σουηδία, στην οποία συμμετείχαν ως φιλοξενούσες εταιρείες, σουηδικές, νορβηγικές και φινλανδικές επιχειρήσεις. Οι μεγαλύτερες συμφωνίες συνεργασίας σημειώθηκαν στους τομείς των ηλεκτρονικών και της ξυλείας όσον αφορά τις σουηδικές εταιρείες, στην επεξεργασία τροφίμων (ψαριών) για τις νορβηγικές επιχειρήσεις και στους κλάδους ξυλείας και μηχανολογίας για τις φινλανδικές επιχειρήσεις.

Στην Ελλάδα, όπου πραγματοποιήθηκε μια εκδήλωση το καλοκαίρι του 1997, η μεγαλύτερη ομάδα φιλοξενουσών εταιρειών προήλθε από τον τομέα τροφίμων και ποτών (64 εταιρείες), αν και αντιπροσωπεύθηκαν επίσης και άλλοι τομείς κατά τρόπο ικανοποιητικό (υφασμάτων, ένδυσης και δέρματος, ξυλείας και επίπλων, χημικών ουσιών και πλαστικών υλών, κεραμικών προϊόντων και επεξεργασίας μετάλλου).

Στη Γαλλία, όπου πραγματοποιήθηκε μια εκδήλωση Europartenariat τον Οκτώβριο 1997 στο Massif Central, αντιπροσωπεύτηκαν, κατά τρόπο ιδιαίτερα ικανοποιητικό, τομείς που είναι χαρακτηριστικοί της ενλόγω περιοχής, όπως είναι οι τομείς ειδών μαχαιροποιίας και επιτραπέζιων σκευών, υγείας καθώς και μηχανημάτων και εξοπλισμού (ο τελευταίος τομέας έχει σχέση με την αυτοκινητοβιομηχανία που κατέχει παραδοσιακά ισχυρή θέση στην συγκεκριμένη περιοχή).

Στα πλαίσια του προγράμματος Interprise πραγματοποιήθηκαν 29 εκδηλώσεις το 1997, εκ των οποίων το ένα τρίτο αφορά βασικούς κλάδους όπως είναι ο αγροδιατροφικός κλάδος (6), η μηχανολογία και η ηλεκτρολογία (2), η μεταλλουργία (1) και η υφαντουργία (1). Όσον αφορά τις εκδηλώσεις που εστιάζονται σε άλλους ειδικούς κλάδους, πραγματοποιήθηκε μια εκδήλωση στο Harstad (Νορβηγία) σχετικά με την πετρελαιοβιομηχανία, μια εκδήλωση στη Βερόνα (Ιταλία) σχετικά με τις μεταφορές και τις υπηρεσίες υλικοτεχνικής υποστήριξης, μια εκδήλωση στην πόλη Örebro (Σουηδία) σχετικά με την αμυντική βιομηχανία, μια εκδήλωση σχετικά με λογισμικό και δίκτυα στη Βενετία (Ιταλία), μια εκδήλωση σχετικά με τις τηλεπικοινωνίες στη Rennes (Γαλλία), καθώς και μια εκδήλωση σχετικά με τις σχεδιαστικές βιομηχανίες στη Barcelona (Ισπανία). Πρέπει, ίσως, να αναφερθούν ιδιαίτερα οι περιβαλλοντικές τεχνολογίες που απετέλεσαν το αντικείμενο έξη εκδηλώσεων.

Δεν είναι εύκολο να προσδιορίσει κανείς τους τομείς στους οποίους οι μικρομεσαίες επιχειρήσεις (ΜΜΕ) επωφελήθηκαν περισσότερο από τα ενλόγω προγράμματα. Όσον αφορά την κάλυψη των διαφορετικών τομέων, η Επιτροπή είναι της γνώμης ότι με τα προγράμματα καλύπτεται ένα μεγάλο εύρος διαφορετικών τομέων. Όσον αφορά τα συγκεκριμένα αποτελέσματα, η Επιτροπή δεν έχει υπόψη της οποιαδήποτε άμεση σχέση μεταξύ της επιλογής του τομέα και των αποτελεσμάτων της συνεργασίας. Πολλές άλλες μεταβλητές μπορεί να παίζουν κάποιο ρόλο και να έχουν αντίκτυπο στα ενλόγω αποτελέσματα (περιφερειακά χαρακτηριστικά, ποιότητα των εταιρειών που υπάρχουν στη φιλοξενούσα περιφέρεια, ποιότητα της οργάνωσης της υλικοτεχνικής υποστήριξης και της προώθησης σε άλλες χώρες, πολιτικές υποστήριξης των ΜΜΕ που μπορεί να υπάρχουν ή να μην υπάρχουν στις ενδιαφερόμενες περιφέρειες ή χώρες). Από την ανατροφοδότηση που λαμβάνει η Επιτροπή από τους οργανωτές των εκδηλώσεων προκύπτει ότι, ανεξάρτητα από τον τομέα που έχει επιλεγεί από τους περιφερειακούς ή εθνικούς οργανωτές, οι περισσότερες από τις ΜΜΕ που συμμετέχουν στις ενλόγω εκδηλώσεις είναι πολύ ικανοποιημένες από τις εκδηλώσεις που οργανώνονται στον τομέα τους.